b'\n_START_ARTICLE_\nMajonezas\n_START_PARAGRAPH_\nMajonezas (pranc. Mayonnaise)\xc2\xa0\xe2\x80\x93 emulsinis maisto produktas, pagamintas riebal\xc5\xb3 ar augalinio aliejaus pagrindu ir stabilizuotas kiau\xc5\xa1inio tryniu (lecitinu) arba kitais emulguojan\xc4\x8diais maisto produktais. Majonezas yra aliejingos faz\xc4\x97s emulsija vandens faz\xc4\x97je. Konsistencija \xe2\x80\x93 nuo tir\xc5\xa1tos iki \xc5\xbeelin\xc4\x97s. Spalva da\xc5\xbeniausiai balta, gali varijuoti iki kremin\xc4\x97s ar gelsvos._NEWLINE_Majonezas pagamintas naudoti kuomet reikia sumai\xc5\xa1yti tarpusavyje nesimai\xc5\xa1an\xc4\x8dius maisto produktus arba pariebinti konsistencij\xc4\x85 \xc4\xafmai\xc5\xa1ant su pada\xc5\xbeais ar kitais maisto produktais._NEWLINE__NEWLINE_Kai kuriose kult\xc5\xabrose grynas majonezas naudojamas ir kaip pigus pada\xc5\xbeo ar u\xc5\xbepilo pakaitalas, skon\xc4\xaf suteikiantis ar pakei\xc4\x8diantis produktas liesiems, dar\xc5\xbeovi\xc5\xb3 ar greito paruo\xc5\xa1imo patiekalams. Da\xc5\xbenai pateikiamas prie virt\xc5\xb3 kiau\xc5\xa1ini\xc5\xb3, jau\xc4\x8dio lie\xc5\xbeuvio ar kitos \xc5\xa1altos virtos m\xc4\x97sos._NEWLINE_Energetiniu po\xc5\xbei\xc5\xabriu majonezas gali tur\xc4\x97ti iki 720 kcal/100 g. Lietuvoje populiarus ma\xc5\xbeesnio riebumo (apie 200 kcal/100 g) ir pusriebis majonezas (apie 400 kcal/100 g).\n_START_SECTION_\nGamyba\n_START_PARAGRAPH_\nPagrindiniai ingredientai majonezo gamybai \xe2\x80\x93 maistiniai augaliniai rafinuoti ir dezodoruoti aliejai, vi\xc5\xa1t\xc5\xb3 kiau\xc5\xa1ini\xc5\xb3 tryniai ar j\xc5\xb3 milteliai, vanduo, actas, cukrus, valgomoji druska._NEWLINE__NEWLINE_Skoniui suteikti gali b\xc5\xabti naudojama citrinos r\xc5\xabg\xc5\xa1tis ar citrin\xc5\xb3 sultys, garsty\xc4\x8dios ar kiti prieskoniai, prieskonin\xc4\x97s \xc5\xbeolel\xc4\x97s, dar\xc5\xbeov\xc4\x97s ar j\xc5\xb3 sultys, gali b\xc5\xabti dedama ir pieno produkt\xc5\xb3 bei kit\xc5\xb3 maisto pried\xc5\xb3._NEWLINE__NEWLINE_Kiti galimi maistiniai priedai\xc2\xa0\xe2\x80\x93 r\xc5\xabg\xc5\xa1tis ir r\xc5\xabg\xc5\xa1tingum\xc4\x85 reguliuojan\xc4\x8dios med\xc5\xbeiagos, saldikliai, da\xc5\xbeikliai, aromato ir skonio stiprikliai, emulsikliai, emulsinimo druskos, krakmolas, konservantai, antioksidantai, stabilizatoriai, tir\xc5\xa1tikliai (Lietuvoje j\xc5\xb3 leistinos normos apibr\xc4\x97\xc5\xbetos Lietuvos higienos normos HN 53)._NEWLINE_Aliejus ir vanduo turi susijungti \xc4\xaf vientis\xc4\x85 mas\xc4\x99. Tam aliej\xc5\xb3 reikia suskaidyti \xc4\xaf mikro la\xc5\xa1elius, kad pavir\xc5\xa1iaus tempimo j\xc4\x97ga neleist\xc5\xb3 jam v\xc4\x97l susijungti ir atsiskirti nuo skys\xc4\x8dio._NEWLINE__NEWLINE_\xc4\xae skyst\xc4\xaf su tryniais ir actu labai l\xc4\x97tai, varvinant ar silpna srovele, pilamas aliejus ir visa mas\xc4\x97 nuolat plakama. Plaktuvo a\xc5\xa1menims kaskart kertant aliej\xc5\xb3, jis suskaidomas \xc4\xaf vis ma\xc5\xbeesnius la\xc5\xa1elius, kol jie tampa tokie ma\xc5\xbei, kad \xc4\xafsimai\xc5\xa1o skystyje. Siekiant i\xc5\xa1gauti stabili\xc4\x85 konsistencij\xc4\x85 svarbu naudoti ir recepte numatyt\xc4\x85 tinkam\xc4\x85 aliejaus kiek\xc4\xaf._NEWLINE__NEWLINE_Aliejus, suskaidytas \xc4\xaf la\xc5\xa1elius, link\xc4\x99s susijungti atgal \xc4\xaf vientis\xc4\x85 sluoksn\xc4\xaf ir atsiskirti nuo skys\xc4\x8dio. Emulsikliai \xc5\xa1\xc4\xaf proces\xc4\x85 sustabdo ir stabilizuoja mas\xc4\x99. \xc5\xa0vie\xc5\xbei\xc5\xb3 kiau\xc5\xa1ini\xc5\xb3 tryniuose paprastai b\xc5\xabna daugiau lecitino, emulguojan\xc4\x8dio mas\xc4\x99. Majonezas praranda savo konsistencij\xc4\x85 esant per \xc5\xbeemai arba per auk\xc5\xa1tai temperat\xc5\xabrai \xe2\x80\x93 riebalai atsiskiria nuo skys\xc4\x8dio arba mas\xc4\x97 suskyst\xc4\x97ja._NEWLINE_Namie paruo\xc5\xa1tas majonezas skiriasi nuo pagaminto pramoniniu b\xc5\xabdu \xe2\x80\x93 skonis b\xc5\xabna a\xc5\xa1tresnis, stipresnis. I\xc5\xa1 alyvuogi\xc5\xb3 aliejaus pagamintas\xc2\xa0\xe2\x80\x93 truput\xc4\xaf karstel\xc4\x97j\xc4\x99s, tod\xc4\x97l rekomenduojama alyvuogi\xc5\xb3 aliej\xc5\xb3 mai\xc5\xa1yti su rie\xc5\xa1ut\xc5\xb3, saul\xc4\x97gr\xc4\x85\xc5\xbe\xc5\xb3 ar kitokiu \xc5\xa1velnesnio skonio aliejumi. Taip pagamintas \xc5\xa1vie\xc5\xbeias majonezas laikomas \xc5\xa1aldytuve tinkamas naudoti 3\xe2\x80\x935 dienas.'